Diari Oficial de la Generalitat Valenciana


Sumari del DOGV 5356, del 28-09-2006 (2006/11294)

ACORD de 22 de setembre de 2006, del Consell, pel qual es declara Paratge Natural Municipal l'enclavament denominat Ermitori de la Magdalena al terme municipal de Castelló de la Plana.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5356

Data del DOGV
:   28-09-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/11842


Data del document
:   22-09-2006

Organisme emissor
:   Conselleria de Territori i Habitatge

Tipus de document
:   Acord

Anàlisi jurídica

 Descriptors 

:   * Castelló de la Plana
    * municipi
    * legislació
    * reserva natural

ACORD de 22 de setembre de 2006, del Consell, pel qual es declara Paratge Natural Municipal l'enclavament denominat Ermitori de la Magdalena al terme municipal de Castelló de la Plana. [2006/11487]  
El Consell, en la reunió del dia 22 de setembre de 2006, va adoptar l'acord següent:  
L'àmbit territorial del Paratge Natural Municipal Ermitori de la Magdalena comprén terrenys pertanyents al municipi de Castelló de la Plana. La zona proposada, de 14,05 ha. d'extensió, es considera que reuneix valors paisatgístics, recreatius i culturals que justifiquen la seua declaració com a tal.  
L'àmbit del paratge es correspon amb el turó en el cim del qual se situa l'ermitori de la Magdalena, a 111,3 m. sobre el nivell del mar. El turó aflora sobre la plana litoral de la Plana de Castelló i cal enquadrar-lo en l'àmbit dels relleus de la serralada del Desert de les Palmes, del qual formaria els primers contraforts. L'estudi estratigràfic revela que està format per calcàries del cretaci inferior (cretaci inferior \ aptià \ gargasià), que emergeixen entre els sediments del quaternari que formen la Plana de Castelló.  
Pel que fa a la vegetació cal indicar que bona part del turó disposa d'una coberta arbòria formada per pineda, sota la qual apareix un sotabosc format per matoll mediterrani termòfil. Es tracta d'antics bancals de cultiu disposats concèntricament al voltant de l'ermita i el castell, que han sigut recolonitzats per la vegetació silvestre, de la qual cosa dóna testimoni el fet que encara hi romanen alguns exemplars d'oliveres i garroferes. Al nord del turó hi ha una vessant amb orientació de solana desproveïda d'arbratge i amb escassa coberta vegetal a causa de l'abundància d'afloraments rocosos. El pi blanc (Pinus halepensis) és l'espècie dominant en la zona arborada. En la resta abunden espècies termòfiles pròpies del matoll escleròfil sobre substrat calcari: coscoll (Quercus coccifera), margalló (Chamaerops humilis), llentiscle (Pistacea lentiscus), romer (Rosmarinus officinalis), etc. La influència antròpica en la zona és molt marcada i es tradueix en la presència, com ja s'ha mencionat, d'espècies derivades de l'agricultura tradicional i d'espècies introduïdes pel seu caràcter ornamental o per haver tingut algun possible aprofitament, com la pitera (Agave americana) o la figuera de pala (Opuntia ficus-indica), ambdues d'origen exòtic.  
Respecte a la fauna, d'entre les espècies que és possible trobar en el paratge, mereixen destacar-se les següents: entre l'herpetofauna destaca la presència de quatre espècies protegides: el gripau i la granota verda, el fardatxo i la serp verda. A més, hi trobem la tortuga d'aigua europea, catalogada com a espècie vulnerable; entre les espècies d'aus es hi destaca la presència de l'alosa, el gaig i el cruixidell, totes elles catalogades com a protegides. Unes altres tres espècies d'aus presents en la zona es classifiquen com a tutelades: el teuladí, la cotorra de Kramer i l'estornell negre. Pel que fa als mamífers es troben les següents espècies protegides: la musaranya grisa, la rata cellarda, l'eriçó comú, la fagina, el teixó, la mostela i l'esquirol.  
El turó on se situa l'Ermitori de la Magdalena i el Castell constitueix un important referent paisatgístic en l'entorn del municipi, al costat dels ja més imponents relleus del Desert de les Palmes. Des del cim es disposa d'una àmplia panoràmica de la planura costanera i del litoral de Castelló, i en dies clars ofereix magnífiques vistes.  
Pel que fa al patrimoni arqueològic cal citar l'existència en l'àmbit del paratge del jaciment de La Magdalena. En les proximitats del paratge, en un radi inferior a 1 km, es localitzen uns altres cinc jaciments. El jaciment de La Magdalena se situa en el cim del monticle. Es tracta d'un perímetre murallat que corona el cim i entre el qual s'intercalen algunes torres de planta circular. En l'interior d'aquest perímetre afloren restes intermitents d'alineacions, la major part d'estructura quadrangular. S'adscriu al període del bronze.   
Això no obstant, les fites patrimonials més destacables existents al paratge i que al seu torn constitueixen els seus inequívocs elements d'identitat són el castell, origen de la ciutat actual, i l'Ermita de la Magdalena. Es tracta d'un lloc en què es constata l'ocupació humana des del neolític. Les restes del castell són d'origen islàmic, i els seus orígens es daten als segles X o XI. Va haver de ser tributari del Cid, i al segle XII va passar als almoràvits, i va ser reconquistat el 1233. El trasllat de la població al pla va ser autoritzat pel rei Jaume I el 1251 al seu lloctinent Ximén Pérez d'Arenós, i la ciutat es va fundar el 1252. El castell es disposa de forma escalonada adaptant-se a la forma del turó. La fàbrica és de tàpia i maçoneria a la manera de les tècniques de construcció àrabs. L'Ermita de la Magdalena està excavada en la roca. Al segle XV (1455) es va construir el pòrtic, el 1456 la capella, i a finals del mateix segle es va dur a terme l'estable. El 1758 el mestre Vicente Pellicer li va donar la configuració actual d'ermita hostatgeria i torre adossada. En un dels seus murs interiors trobem pintures murals, que alguns autors daten del segle XIV. L'entorn del Castell vell i l'Ermitori de la Magdalena té una importància molt gran per als castellonencs com a espai d'ús públic amb múltiples funcions: lloc de culte, d'esplai, de gaudi paisatgístic i de coneixement del patrimoni cultural. En aquest sentit cal destacar sobretot el dia de la romeria de les canyes, en el qual una gran multitud es congrega en el lloc i els seus voltants.  
Per tot això, i a iniciativa de l'Ajuntament de Castelló de la Plana, la Generalitat, en l'exercici de les seues competències autonòmiques en la matèria, considera necessària la declaració d'un règim especial de protecció i conservació dels valors naturals d'aquest espai.  
Així, la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, estableix la figura de protecció denominada paratge natural municipal, que es regula posteriorment pel Decret 161/2004, de 3 de setembre, del Consell, el qual s'adapta a les característiques d'aquest enclavament i permet la via jurídica idònia per a la consecució dels objectius previstos.  
Per això, en vista als valors naturals i interés d'aquest, de l'interés de l'Ajuntament de Castelló de la Plana, i una vegada complits els tràmits previstos en el Decret 161/2004, de 3 de setembre, del Consell, de regulació dels paratges naturals municipals, i a proposta del conseller de Territori i Habitatge, el Consell  
ACORDA  
Primer. Objecte  
1. Es declara paratge natural municipal la zona denominada Ermitori de la Magdalena, al terme municipal de Castelló de la Plana, i s'estableix per a aquest un règim jurídic de protecció, d'acord amb les normes bàsiques contingudes en la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.  
2. En raó de l'interés botànic, ecològic, geomorfològic i paisatgístic del paratge natural municipal, aquest règim jurídic està orientat a protegir la integritat dels ecosistemes naturals, i no s'hi admetrà cap ús o activitat que pose en perill la conservació dels valors que motiven la seua declaració.  
Segon. Àmbit territorial  
1. El paratge natural municipal es localitza al terme municipal de Castelló de la Plana, en la província de Castelló, figurant la seua delimitació descriptiva i gràfica en els annexos I i II d'aquest acord, respectivament.  
2. En cas de discrepància entre la delimitació descriptiva i la delimitació gràfica en prevaldrà la primera.  
3. No es considerarà revisió l'alteració dels límits que puga introduir el planejament urbanístic que s'aprove amb posterioritat, sempre que aquesta alteració comporte un augment de les condicions de protecció o un increment de la superfície protegida.  
Tercer. Administració i gestió  
1. L'administració i gestió del paratge natural municipal correspon a l'Ajuntament de Castelló de la Plana.  
2. La direcció general amb competències en espais naturals protegits designarà un tècnic dels Serveis Territorials de Castelló de la Conselleria de Territori i Habitatge, el qual prestarà assistència tècnica i assessorament en la gestió del paratge natural municipal.  
Quart. Règim de protecció  
Amb caràcter general, podran continuar desenvolupant-se les activitats tradicionals compatibles amb les finalitats que motiven aquesta declaració, d'acord amb les seues regulacions específiques i allò que estableix aquest acord i el corresponent Pla especial de protecció del Paratge Natural Municipal Ermitori de la Magdalena.  
En l'àmbit del paratge natural municipal les competències de les administracions públiques s'exerciran de manera que queden preservats tots els valors geomorfològics, botànics, ecològics, paisatgístics i naturals del paratge natural municipal, avaluant amb especial atenció els possibles impactes ambientals produïts per les actuacions exteriors a aquest.  
Cinqué. Pla especial de protecció  
1. Per raó del que estableix l'article 7 del Decret 161/2004, de 3 de setembre, del Consell, de regulació dels paratges naturals municipals, s'aprova el Pla especial de protecció del Paratge Natural Municipal Ermitori de la Magdalena al terme municipal de Castelló de la Plana.   
2. En l'annex III d'aquest acord s'inclou la part dispositiva de l'esmentat Pla especial de protecció del Paratge Natural Municipal Ermitori de la Magdalena.  
3. Les disposicions del Pla especial de protecció seran vinculants tant per a les administracions públiques com per als particulars.  
Sisé. Consell de Participació del paratge natural municipal  
1. Es crea el Consell de Participació del Paratge Natural Municipal Ermitori de la Magdalena com a òrgan col·legiat de caràcter consultiu, amb la finalitat de col·laborar en la gestió i canalitzar la participació dels propietaris i interessos socials i econòmics afectats.  
2. El Consell de Participació estarà compost per:  
a) Dos representants elegits per l'Ajuntament de Castelló de la Plana, un dels quals actuarà com a secretari del Consell de Participació.  
b) Un representant dels propietaris de terrenys inclosos en l'àmbit del paratge natural municipal, diferent de l'Ajuntament. En el cas de no n'hi haja o que renuncien a participar-hi, se sumarà aquest lloc a la representació del grup c).  
c) Un representant dels interessos socials, institucionals o econòmics, afectats o que col·laboren en la conservació dels valors naturals a través de l'activitat científica, l'acció social, l'aportació de recursos de qualsevol classe o els objectius de la qual coincidisquen amb la finalitat de l'espai natural protegit.  
d) Un representant de la direcció general amb competències en espais naturals protegits als Serveis Territorials de Castelló de la Conselleria de Territori i Habitatge.  
e) El president del Consell de Participació.  
L'Ajuntament podrà proposar la modificació de la composició del Consell de Participació per a donar cabuda a altres representants de col·lectius amb interessos al paratge natural municipal. La modificació de la composició del Consell de Participació haurà de ser aprovada per acord del Consell.  
3. El Consell de Participació del Paratge Natural Municipal Ermitori de la Magdalena es constituirà en el termini de sis mesos des de la declaració d'aquest.  
Seran funcions d'aquest òrgan col·legiat de caràcter consultiu les previstes en l'article 50 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.  
4. El president del Consell de Participació serà nomenat per l'Ajuntament de Castelló de la Plana d'entre els membres del Consell.  
5. A fi d'establir un funcionament adequat en l'actuació del Consell de Participació, aquest elaborarà i aprovarà un reglament intern de funcionament.  
Seté. Execució i desenvolupament  
S'autoritza el conseller de Territori i Habitatge perquè, en el marc de les seues competències, dicte el que és necessari per a l'execució i desenvolupament d'aquest acord.  
Vuité. Efectes i revisió  
1. Aquest acord produirà efecte a partir del dia que es publique en el Diari Oficial de la Generalitat.  
2. Qualsevol modificació del que estableix aquest acord haurà de ser aprovat al seu torn per acord del Consell, i s'hauran de seguir en aquest cas els mateixos tràmits.  
Contra aquest acord les persones interessades poden interposar recurs contenciós administratiu en el termini de dos mesos comptadors a partir de l'endemà de la publicació d'aquest acord en el Diari Oficial de la Generalitat, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen l'article 10 i concordants de la Llei reguladora de la jurisdicció contenciosa administrativa.  
Tot això sense perjudici de la interposició del recurs potestatiu de reposició davant del Consell, en el termini d'un mes des de l'endemà de la publicació del present acord en el Diari Oficial de la Generalitat, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 22 de setembre de 2006.  
La consellera secretària del Consell,  
 per substitució,  
GEMA AMOR PÉREZ.  
ANNEX I  
DELIMITACIÓ DEL PARATGE NATURAL MUNICIPAL ERMITORI DE LA MAGDALENA  
1. El Paratge Natural Municipal Ermitori de la Magdalena està format per la parcel·la 48 del polígon cadastral 3 i la parcel·la 115 del polígon 2, incloent el tram de la carretera CV-147 que passa entre ambdues (parcel·la 9005, polígon 3).  
2. L'àmbit territorial del paratge queda definit pels límits següents:  
. Nord: parcel·la 114 del polígon 2 i parcel·les 46 i 47 del polígon 3;  
. Sud: camí de la Magdalena i parcel·les 49, 50, 51 i 52 del polígon 3;  
. Est: parcel·les 41 i 42 del polígon 3;  
. Oest: barranc de la Magdalena.  
3. Delimitació geogràfica. El paratge queda delimitat per un polígon els vèrtexs del qual amb les seues corresponents coordenades, que consideren el sistema de referència European Datum 1950 (ED 50) i el sistema cartogràfic UTM (fus 30 N), s'inclouen a continuació:  
Nº X Y   
1 755550,67 3426292,17   
2 755564,09 2247908,80   
3 755571,27 5868146,01   
4 755574,59 6254831,97   
5 755577,13 3153424,94   
6 755584,87 3848924,58   
7 755590,56 1603363,95   
8 755597,72 0564949,03   
9 755603,65 5298548,83   
21 846346,60 8158825,35   
27 464804,06 2670047,77   
57 808491,65 9635452,07   
69 079091,69 4776795,51   
59 113533,81 7195502,10   
25 853075,96 2824655,96   
16 317308,49 7277588,90   
83 162185,22 9065282,72   
21 572210,82 3500915,40   
63 907307,86 2194784,40   
65 994826,36 2843776,25   
22 816249,30 9162232,24   
65 313845,83 8374503,36   
20 542557,32 2166172,65   
40 819802,10 0052183,13   
19 101669,01 6345743,84   
77 145366,45 5397284,83   
53 370419,45 9846341,76   
77 166575,97 8899408,46   
31 144078,06 8731615,92   
22 830354,76 8576746,14   
73 886236,21 3431323,15   
28 565067,13 2317170,96   
20 622247,75 7336966,45   
32 333798,58 0190358,88   
14 196619,74 9331829,19   
36 533046,31 0296543,76   
03 271012,66 4152210,95   
39 321910,99 4964774,99   
96 300619,78 7240104,92   
93 534798,67 4338317,45   
11 730852,82 2179947,03   
63 391869,04 5740241,55   
18 882893,23 0937841,20   
84 901998,68 1283539,65   
58 616974,87 4777619,42   
53 510369,04 9204855,27   
03 373732,94 4210172,92   
82 439584,17 2717078,64   
09 834522,79 9832841,83   
47 471675,31 3886456,21   
77 577027,92 0144329,59   
72 954287,15 0790518,64   
53 599950,61 9377670,50   
70 699341,24 5402178,91   
44 141709,01 5617923,62   
55 855308,12 1661550,93   
87 292631,96 2730729,64   
63 597642,08 3953226,97   
27 313268,50 6236227,62   
41 491904,27 2524377,59   
46 664482,56 7326677,00   
94 220579,54 2346736,01   
72 470872,02 0920635,85   
83 399305,34 9175191,35   
41 864538,10 8405251,81   
47 116909,61 6094368,78   
66 423271,34 9788775,97   
22 676330,93 6311049,42   
35 046563,08 3677190,60   
50 626231,89 9912781,09   
49 164273,73 8755884,61   
43 490987,91 8340093,68   
63 580146,25 7048720,48   
19 185118,54 8338005,00   
80 946147,89 0703366,83   
40 550865,23 3324254,38   
94 163800,07 2623778,99   
85 271878,77 6309082,66   
88 034821,95 0157114,35   
19 469737,70 6157691,05   
31 000135,03 4225539,77   
74 253249,61 2332259,07   
57 781042,87 1610844,43   
76 116717,11 2017786,82   
55 576125,18 7674078,03   
52 665798,03 3673031,40   
52 547158,35 1194283,79   
93 813790,96 9650465,18   
46 304676,34 5001616,55   
82 422823,04 5342517,88   
35 480029,99 9363834,18   
02 934912,42 2080727,42   
77 961854,85 2344091,81   
30 564996,37 6862430,33   
41 638183,85 6535321,68   
73 315006,56 3088577,86   
54 338371,02 8188268,82   
70 678408,39 2989199,55   
83 660082,47 2345870,01   
356 753544,14 3850948,19   
288 793614,55 8353272,19   
053 586597,28 4926366,51   
807 465152,71 6874603,01   
583 129346,08 1642785,67   
678 689172,46 5808834,45   
453 634817,46 3153085,33   
568 059007,20 2494708,27   
298 911148,54 3266879,24   
722 278475,67 6497969,05   
170 305443,74 0313395,94   
528 073594,47 7260627,66   
475 370385,74 9302492,20   
707 751755,53 6745088,51   
296 516339,63 0310557,45   
023 978519,01 1242707,13   
070 061609,84 0274184,70   
235 706217,21 7784438,14   
489 051545,57 6193396,47   
011 051978,20 2106606,70   
341 800395,76 7647992,87   
312 506186,50 2026345,97   
046 784946,43 5800421,60   
758 252889,66 6840987,70   
415 132558,51 1754282,17   
960 455422,82 2037038,83   
678 394971,06 1846381,67   
201 077648,86 3627074,72   
739 320124,22 9203651,97   
369 637755,37 5864704,44   
885 610016,70 5723430,12   
759 740505,08 7671034,02   
994 602143,93 6362054,29   
953 308037,61 4874262,25   
695 589501,67 9343546,12   
944 387471,01 7476867,67   
345 855021,60 5294556,17   
4. El paratge té una superfície de 14,05 hectàrees.  
ANNEX III  
PART DISPOSITIVA DEL PLA ESPECIAL DE PROTECCIÓ DEL PARATGE NATURAL MUNICIPAL ERMITORI DE LA MAGDALENA, AL TERME MUNICIPAL DE CASTELLÓ DE LA PLANA  
TÍTOL I  
DISPOSICIONS GENERALS  
Article 1. Naturalesa del pla  
Aquest Pla especial (d'ara en endavant PE) es redacta a l'empara de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana. Constitueix, per tant, un dels plans especials previstos en els articles 86 i següents del Reglament de planejament de la Comunitat Valenciana, aprovat mitjançant el Decret 201/1998, de 15 de desembre, del Consell.  
Article 2. Finalitat  
L'objectiu genèric pel qual es redacta aquest PE és l'establiment de les mesures necessàries per a garantir la protecció del paratge de l'Ermitori de la Magdalena en raó de la conservació i millora de la fauna i flora, com també de les singularitats paisatgístiques i culturals que presenta. El PE constitueix, per tant, el marc que regularà el règim de l'espai natural, els usos i activitats i l'ús públic d'aquest.  
Article 3. Àmbit  
1. El Paratge Natural Municipal Ermitori de la Magdalena està format per la parcel·la 48 del polígon cadastral 3 i la parcel·la 115 del polígon 2, incloent el tram de la carretera CV-147 que passa entre ambdós (parcel·la 9005, polígon 3).  
2. L'àmbit territorial del paratge queda definit pels límits següents:  
. Nord: parcel·la 114 del polígon 2 i parcel·les 46 i 47 del polígon 3;  
. Sud: camí de la Magdalena i parcel·les 49, 50, 51 i 52 del polígon 3;  
. Est: parcel·les 41 i 42 del polígon 3;  
. Oest: barranc de la Magdalena.  
3. La superfície total del paratge és de 14,05 hectàrees.  
4. Els terrenys són de titularitat pública. Dues de les parcel·les són propietat de l'Ajuntament de Castelló de la Plana, i el tram de carretera que hi ha entre ambdues pertany a la Diputació Provincial de Castelló.  
Article 4. Efecte  
1. De conformitat amb el que disposa l'article 42 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, el PE s'ajustarà al que preveu la legislació urbanística.  
2. Les determinacions d'aquest PE seran d'aplicació directa. Amb caràcter subsidiari s'aplicarà el que disposa el Pla general.  
3. El planejament municipal que s'aprove després de l'entrada en vigor d'aquest PE haurà d'ajustar-se a les determinacions protectores contingudes en aquest, assignant les qualificacions del sòl d'acord amb les normes i criteris ací establits, de manera que es respecten les limitacions d'ús imposades pel PE.  
4. Quan de la informació detallada elaborada per a la redacció del planejament municipal resulte discrepància entre els documents d'aquest pla i la realitat existent, s'aplicarà la normativa que millor s'ajuste a la realitat, excepte en el cas que aquesta discrepància es dega a accions o intervencions produïdes després de l'aprovació d'aquest pla, i en aquest cas s'aplicaran les determinacions d'aquest i s'exigirà l'adopció de les mesures necessàries per a restituir el terreny a l'estat reflectit en el PE.  
5. Els terrenys inclosos al Paratge Natural Municipal Ermitori de la Magdalena formen part de l'àmbit del Paratge Natural de la Comunitat Valenciana del Desert de les Palmes, per la qual cosa s'hi aplicarà el que estableix el Decret 95/1995, de 16 de maig, del Consell, pel qual s'aprova definitivament el Pla rector d'ús i gestió del Paratge Natural de la Comunitat Valenciana del Desert de les Palmes.  
6. Les determinacions d'aquest pla s'entendran sense perjudici de les contingudes en les legislacions sectorials i, en particular, de les normes, reglaments o plans que s'aproven per al desenvolupament i compliment de la finalitat protectora d'aquest pla, com també les d'aquells destinats la millora de la qualitat de vida dels ciutadans i el desenvolupament sostenible. En el cas que la normativa continguda en aquest pla resulte mes detallada o protectora s'aplicarà aquesta amb preferència sobre la continguda en la legislació sectorial, sempre que no estiga en contradicció amb la finalitat d'aquesta. En tot cas, l'aprofitament urbanístic dels terrenys es realitzarà d'acord amb les previsions d'aquest PE.  
Article 5. Tramitació, vigència i revisió  
1. El PE es tramitarà d'acord amb l'article 43 de la Llei 11/1994, de 27 de desembre, de la Generalitat, que remet per a la seua tramitació a la legislació urbanística, i es requereix l'estimació d'impacte ambiental positiva per part de la conselleria competent en matèria de medi ambient.  
2. Les determinacions del PE entraran en vigor a partir del dia que es publique en el Diari Oficial de la Generalitat i seguiran vigents fins que no es revise el pla per haver canviat suficientment les circumstàncies o els criteris que n'han determinat l'aprovació.  
3. No es considerarà revisió del pla l'alteració dels límits de les zones de protecció assenyalades en aquest que puga introduir el planejament urbanístic que s'aprove amb posterioritat, sempre que aquesta alteració comporte un augment de les condicions de protecció o un increment de la superfície protegida.  
4. La revisió o modificació de les determinacions del pla podran realitzar-se en qualsevol moment seguint els mateixos tràmits que s'hagen seguit per a la seua aprovació.  
Article 6. Contingut  
El contingut de la documentació del pla especial es correspon amb el que disposa l'article 91 del Reglament de planejament de la Comunitat Valenciana, aprovat mitjançant el Decret 201/1998, de 15 de desembre, del Consell. I en concret, haurà d'incloure els apartats següents:  
1. Memòria informativa i justificativa:  
Inclourà els aspectes descriptius i justificatius, com també els estudis complementaris necessaris per al desenvolupament de l'ordenació, d'acord amb els objectius que justifiquen la seua elaboració.  
2. Normativa:  
La normativa d'aquest pla es divideix en dos grans apartats. El primer es troba dedicat a l'establiment de normes generals per a la protecció de recursos naturals i per a la regulació de determinades activitats que incideixen en el medi natural. El segon es dedica a l'establiment de normes específiques per a la protecció d'espais determinats en funció dels valors que inclouen.  
3. Plànols:  
El Pla especial inclou els plànols següents:  
i) Plànols d'informació.  
ii) Plànols d'ordenació.  
4. Normes per a la gestió.  
5. Mecanismes de finançament.  
6. Règim sancionador.  
Article 7. Interpretació  
1. En la interpretació d'aquest PE haurà d'atendre's al que resulte de la seua consideració com un tot unitari, utilitzant sempre la memòria informativa i justificativa com a document en què es contenen els criteris i principis que han orientat la redacció del pla.  
2. En cas de conflicte entre les normes de protecció i els documents gràfics del pla prevaldran les primeres, excepte quan la interpretació derivada dels plànols vinga recolzada també per la memòria de tal manera que es faça patent l'existència d'algun error material en les normes.  
3. En l'aplicació d'aquest PE prevaldrà aquella interpretació que comporte un major grau de protecció dels valors naturals de l'àmbit del pla.  
4. En qualsevol supòsit no previst en aquest pla, serà preceptiu l'informe favorable de l'Ajuntament de Castelló de la Plana, sense perjudici de les competències sectorials que puguen haver-hi.  
Article 8. Règim d'avaluació d'impactes ambientals  
Els projectes, obres i activitats que es realitzen o implanten en l'àmbit territorial del paratge se sotmetran al règim d'avaluació ambiental establit en la legislació sectorial autonòmica valenciana sobre avaluació de l'impacte ambiental.  
Article 9. Autoritzacions i informes previs  
1. Aquesta normativa especifica, en les seues normes generals i normes particulars, les actuacions, els plans i els projectes l'execució de les quals requereixen autorització especial de l'Ajuntament de Castelló de la Plana i aquells que requereixen informe vinculant de la conselleria competent en matèria de medi ambient.  
2. Les autoritzacions anteriors s'atorgaran sense perjudici de l'obligació d'obtenir les llicències o autoritzacions que siguen aplicables amb caràcter sectorial a determinades activitats, com també en concordança amb el que estableix aquesta normativa.  
TÍTOL II  
NORMES GENERALS DE REGULACIÓ D'USOS  
 I ACTIVITATS  
CAPÍTOL I  
NORMES SOBRE PROTECCIÓ DE RECURSOS  
 DE DOMINI PÚBLIC  
SECCIÓ 1a  
PROTECCIÓ DE RECURSOS HIDROLÒGICS  
Article 10. Qualitat de l'aigua  
Amb caràcter general, queden prohibits aquells usos i activitats que contribuïsquen a deteriorar la qualitat de les aigües, com també aquelles actuacions, obres i infraestructures que puguen dificultar el flux hídric o comporten manifestament un maneig abusiu d'aquest i dels seus recursos naturals.  
Article 11. Protecció d'aigües subterrànies  
1. Queda prohibit l'establiment de pous, rases, galeries o qualsevol dispositiu destinat a facilitar l'absorció pel terreny d'aigües residuals que puguen produir per la seua toxicitat o per la seua composició química i bacteriològica, la contaminació de les aigües superficials o profundes.  
2. La construcció de fosses sèptiques per al sanejament d'edificacions i/o zones d'ús públic només podrà ser autoritzada quan es donen suficients garanties que no comporten cap risc per a la qualitat de les aigües superficials o subterrànies.  
Article 12. Abocaments  
1. En aplicació de l'article 100 de la Llei d'aigües es prohibeix, amb caràcter general, l'abocament directe o indirecte en un llit públic, canal de reg, o aqüífer subterrani, d'aigües residuals la composició química o del qual contaminació bacteriològica puguen impurificar les aigües amb danys per a la salut pública o per als aprofitaments inferiors, tant comuns com especials.  
2. Es prohibeix l'abocament sense depurar, directe o indirecte, d'aigües residuals, com també l'abocament o depòsit permanent o temporal de qualsevol tipus de residus sòlids, runes o substàncies, qualsevol que siga la seua naturalesa, que constituïsquen o puguen constituir un perill de contaminació de les aigües o degradació del seu entorn.  
3. Per a la concessió de llicència urbanística relacionada amb qualsevol activitat que puga generar abocaments de qualsevol naturalesa, s'exigirà la justificació del tractament que haja de donar-se als mateixos per a evitar la contaminació de les aigües superficials i subterrànies. El tractament d'aigües residuals haurà de ser tal que s'ajuste a les condicions de qualitat exigides per als usos a què haja de ser destinada; en tot cas, les aigües resultants no podran superar els límits establits en la legislació sectorial.  
4. L'efectivitat de la llicència quedarà condicionada en tot cas a l'obtenció i validesa posterior de l'autorització d'abocament.  
Article 13. Captacions d'aigua  
Queden prohibides les obertures de nous pous o captacions d'aigua dins de l'àmbit del PE, excepte les destinades a satisfer les necessitats derivades de les infraestructures d'ús públic, sempre que es justifique aquesta com l'única via d'abastiment possible. En tot cas, hauran d'efectuar-se de manera que no provoquen repercussions negatives sobre el sistema hidrològic i la resta dels aprofitaments.  
SECCIÓ 2a  
PROTECCIÓ DE SÒLS  
Article 14. Extracció d'àrids  
Es prohibeix l'extracció d'àrids en tot l'àmbit del paratge  
Article 15. Conservació de la coberta vegetal  
1. Es consideren prioritàries, en l'àmbit del Pla especial, totes aquelles actuacions que tendisquen a conservar la coberta vegetal com a mitjà per a evitar els processos erosius.  
2. Aquelles actuacions que puguen alterar o perjudicar de manera significativa les condicions de l'espai natural o de les espècies de flora silvestre existents, requeriran la redacció d'una memòria o projecte d'aquestes que serà aprovat per l'Ajuntament amb informe del Consell de Participació i de la Conselleria competent en matèria de medi ambient.  
Article 16. Pràctiques de conservació de sòls  
1. Es prohibeix la destrucció de bancals i marges d'aquests com també les labors que posen en perill la seua estabilitat o comporten la seua eliminació.  
2. D'acord amb el que disposa l'article 28 de la Llei forestal de la Comunitat Valenciana, l'administració cuidarà de l'estabilització i regeneració dels terrenys situats en vessants, amb terrasses o bancals que hagen deixat de ser conservats o s'abandonen com a sòls agrícoles.  
3. Es prohibeix, amb caràcter general, la rompuda de terrenys amb vegetació silvestre per a establiment de noves àrees de cultiu.  
4. Es prohibeixen els aterrassaments de sòls, excepte en projectes de correcció de talussos.  
5. Sempre que la realització d'una obra vaja acompanyada de la generació de talussos per desmunt o terraplé, serà obligatori la fixació d'aquests mitjançant repoblació vegetal amb espècies pròpies de la zona o elements naturals.  
Excepcionalment, quan no hi haja altres solucions, es podran permetre les actuacions d'obra civil sempre que siguen tractades mitjançant tècniques d'integració paisatgística.  
SECCIÓ 3a  
PROTECCIÓ DE LA VEGETACIÓ SILVESTRE  
Article 17. Formacions vegetals  
Es consideren formacions vegetals subjectes a les determinacions d'aquest pla, totes aquelles no cultivades o resultants de l'activitat agrícola. Aquesta determinació no inclou la vegetació adventícia que acompanya els cultius ni les formacions ruderals i nitròfiles que colonitzen els carrers, vials, parets, cunetes, abocadors, enderrocs, erms i altres àrees molt antropitzades.  
Article 18. Tala i recol·lecció  
1. Sense perjudici del que disposa l'article 15 d'aquestes normes, es prohibeix la recol·lecció total o parcial de taxons vegetals per a fins comercials sense autorització expressa de la conselleria competent en matèria de medi ambient. Prèvia a l'autorització, haurà de presentar-se una sol·licitud en què conste: l'espècie que es vol recol·lectar, l'ús i la destinació, la quantitat d'exemplars o el seu equivalent en pes, període i àrea de recol·lecció, parts del vegetal que es vullga recol·lectar, etc.  
2. Queden sotmeses al procediment d'estimació d'impacte ambiental les actuacions necessàries per a la defensa contra incendis forestals que plantegen enderrocar, talar o mutilar peus dels taxons de major interés per a la conservació.  
3. La tala i recol·lecció total o parcial de les espècies vegetals estarà sotmesa a les disposicions de l'Ordre de 20 de desembre de 1985, de la Conselleria d'Agricultura i Pesca, sobre protecció d'espècies endèmiques amenaçades, com també a la legislació sectorial aplicable.  
4. Sense perjudici del que disposa el punt 3 d'aquest article, es permet la recol·lecció consuetudinària de fruits, llavors i plantes silvestres de consum tradicional, sempre que hi haja consentiment de l'Ajuntament de Castelló de la Plana i sense perjudici de les limitacions específiques que la conselleria competent en matèria de medi ambient puga establir quan resulte perjudicial, per la seua intensitat o altres causes per a la flora o fauna. En el cas de recol·lecció de plantes silvestres o bolets, queda prohibida l'arrancada de la planta, i haurà de recol·lectar-se mitjançant tallada, i no s'hi permet la utilització d'instruments com ara aixades o rastells.  
5. L'extracció de fusta o llenya es podrà realitzar, únicament, si respon a algun dels criteris següents:  
. Com a resultat de labors de prevenció d'incendis.  
. Com a resultat de mesures fitosanitàries.  
. Amb motiu d'estudis científics.  
. Per eradicació d'espècies al·lòctones invasores.  
En cap cas podran ser recollides lliurement pels visitants.  
Article 19. Regeneració i plantacions  
1. Els treballs de regeneració i recuperació de la coberta vegetal tindran per objectiu la formació i potenciació de les comunitats vegetals naturals característiques de l'àmbit del pla, en els distints estadis de desenvolupament.  
2. La gestió dels recursos forestals dirigirà les seues actuacions a la conservació, millora i protecció dels terrenys forestals segons les determinacions de la Llei forestal de la Comunitat Valenciana i el seu reglament executiu, aprovat pel Decret 98/1995, de 16 de maig, del Consell.  
3. Queden prohibides la introducció i repoblació amb espècies exòtiques, entenent-se aquestes per tota espècie, subespècie o varietat que no pertanga o haja pertangut històricament a la vegetació silvestre de l'àmbit del pla. En les zones actualment enjardinades s'evitarà la invasió de les espècies exòtiques en els espais naturals confrontants.  
4. Queda prohibida en l'àmbit del paratge la introducció d'espècies susceptibles de constituir plagues o de generar malalties.  
5. És obligatòria l'autorització de la conselleria competent en matèria de medi ambient per a realitzar qualsevol modificació substancial de l'estructura natural d'una finca forestal (tractaments fitosanitaris, repoblacions, introducció d'espècies, etc.). Serà necessària la presentació d'un projecte en què s'especifiquen les accions que es pretenen dur a terme i al qual hauran d'ajustar-se els treballs que s'hi hagen de realitzar.  
6. Les tasques de repoblació encaminades a la protecció del sòl en aquelles àrees amb problemes de forta erosió, hauran d'utilitzar prioritàriament espècies herbàcies i arbustives autòctones que consoliden el terreny i permeten posteriorment la implantació de formacions més desenvolupades.  
SECCIÓ 4a  
PROTECCIÓ DE LA FAUNA  
Article 20. Destrucció de la fauna silvestre  
1. S'haurà de respectar, en tot cas, la normativa sectorial aplicable en matèria de protecció de la fauna.  
2. Sense perjudici de la normativa sectorial aplicable sobre fauna, es consideren protegides totes les poblacions d'espècies animals silvestres del Paratge Natural Municipal, a excepció de les espècies el control de poblacions de les quals puga ser autoritzat o promogut per la conselleria competent en matèria de medi ambient, de conformitat amb les determinacions de la normativa sectorial sobre fauna.  
3. Les intervencions que es realitzen en el paratge sobre la coberta vegetal, els sòls, i, en general, els distints hàbitats faunístics, hauran de garantir el manteniment de condicions adequades per a la pervivència i, si és el cas, la reproducció de les poblacions animals afectades.  
4. Amb caràcter general, i sense perjudici del que estableix la legislació sectorial sobre fauna, no es permeten en l'àmbit del paratge natural municipal les activitats que puguen provocar, directament o indirectament, la destrucció o el deteriorament de poblacions d'espècies animals silvestres o dels seus hàbitats. La prohibició s'estén especialment als hàbitats i enclavaments necessaris per als cicles vitals de la fauna com ara nius, caus i dormidors. En particular, es prohibeix:  
a) La destrucció, mort, deteriorament, recol·lecció, comerç, captura en viu, possessió o exposició d'animals vius o les seues restes que es troben protegides per la legislació sectorial vigent i per aquestes normes.  
b) La recol·lecció, possessió o comerç d'ous o cries.  
c) La producció de sons innecessaris que alteren la tranquil·litat habitual de la fauna.  
d) L'emissió de llums que incidisquen negativament sobre hàbitats i enclavaments d'especial interés per a la fauna.  
Article 21. Repoblació o solta d'animals  
1. Es prohibeix la repoblació i solta de qualsevol espècie animal exòtica, entenent-se per tal tota espècie, subespècie o varietat que no pertanga o haja pertangut històricament a la fauna de l'àmbit del PE, excepte la utilització d'espècies per a control biològic de plagues que realitze l'administració o autoritze aquesta.  
2. Tota reintroducció d'espècies faunístiques autòctones actualment desaparegudes en el paratge, com també els eventuals reforçaments poblacionals d'espècies existents i el mode de realitzar-los, haurà de ser autoritzada o promoguda per la conselleria competent en matèria de medi ambient.  
Article 22. Tancaments i tanques  
Es prohibeix l'alçament de qualsevol tipus de tancament que puga dificultar la normal mobilitat de la fauna, excepte en el cas d'estudis científics d'aclimatació o per a protecció i conservació de la fauna, i en aquest cas requerirà l'autorització prèvia de la conselleria competent en matèria de medi ambient, i no s'hi permetran, en cap cas, les tanques electrificades. Tot això, sense perjudici de l'obtenció de la corresponent llicència urbanística en els termes previstos per la llei.  
SECCIÓ 5a  
PROTECCIÓ DEL PAISATGE  
Article 23. Impacte paisatgístic  
1. Es consideraran els valors paisatgístics del paratge com un criteri determinant per a la ubicació de les distintes infraestructures i usos. En conseqüència, la implantació d'usos o activitats que per les seues característiques puguen generar un important impacte paisatgístic hauran de realitzar-se de manera que es minimitze el seu efecte negatiu sobre el paisatge natural o edificat.  
Amb aquest fi s'evitarà especialment la seua ubicació en llocs de gran incidència visual, com ara al voltant de monuments o edificis i construccions d'interés historicocultural.  
2. En tot cas, les instal·lacions i edificacions en el medi rural hauran d'incorporar les mesures de camuflament i mimetització necessàries per a la seua integració en el paisatge, adequant-se, en tot cas, a les tipologies tradicionals de la zona.  
3. L'Ajuntament tindrà en compte, en autoritzar o emetre informe sobre els projectes referents al paratge, l'efecte de la seua realització sobre els valors paisatgístics del paratge.  
4. Les pistes i els camins forestals i rurals, àrees tallafocs, i instal·lació d'infraestructures de qualsevol tipus que siguen autoritzades, es realitzaran atenent a la seua màxima integració en el paisatge i al mínim impacte ambiental.  
5. Es protegirà el paisatge al voltant d'aquelles fites i elements singulars de caràcter natural com ara penyals, arbres exemplars, etc., per als quals s'establiran perímetres de protecció sobre la base de conques visuals que garantisquen la seua prominència en l'entorn.  
Article 24. Publicitat estàtica  
1. Es prohibeix, amb caràcter general, la col·locació de cartells informatius de propaganda, inscripcions o artefactes de qualsevol naturalesa amb fins publicitaris, incloent la publicitar recolzada directament o construïda tant sobre elements naturals del territori com sobre les edificacions.  
2. Al paratge s'admetran únicament els indicadors d'activitats, establiments i llocs que per les seues dimensions, disseny i col·locació estiguen adequats a l'estructura ambiental on s'instal·len, com també tots els de caràcter institucional relacionats amb l'ús públic i la gestió de l'àmbit territorial objecte del pla.  
SECCIÓ 6a  
PROTECCIÓ DEL PATRIMONI CULTURAL  
Article 25. Patrimoni cultural  
1. Tindran la consideració de béns culturals especialment protegits, amb independència de la seua localització, a més de tots aquells inclosos en el Catàleg de monuments, en l'inventari de jaciments arqueològics i en l'inventari del patrimoni etnològic de la Comunitat Valenciana, tots aquells elements que figuren en el Catàleg del PGOU de Castelló de la Plana.  
2. Els elements i conjunts considerats recursos arqueològics i historicoartístics podran acollir usos turisticorecreatius, sempre que aquests no impliquen la pèrdua dels seus valors científics i culturals.  
3. Tota actuació o modificació sobre aquests requerirà una autorització de la conselleria competent en matèria de patrimoni cultural, amb un informe previ favorable de la conselleria competent en matèria de medi ambient.  
4. Quan en el transcurs de qualsevol obra o activitat sorgisquen vestigis de jaciments de caràcter arqueològic haurà de comunicar-se a la corporació municipal, la qual ordenarà la immediata paralització de l'obra o activitat en la zona afectada i ho posarà en coneixement de la conselleria competent en matèria de patrimoni cultural perquè l'avalue i prenga les mesures protectores oportunes.  
5. La conservació i protecció del patrimoni cultural tant arquitectònic com arqueològic es realitzarà sense perjudici de la seua possible utilització en el pla d'ús públic del paratge.  
CAPÍTOL II  
NORMES SOBRE REGULACIÓ D'ACTIVITATS  
I INFRAESTRUCTURES  
SECCIÓ 1a  
ACTIVITATS EXTRACTIVES I MINERES  
Article 26. Activitats extractives i mineres  
Es prohibeix la realització d'activitats extractives i mineres en l'àmbit del PE.  
SECCIÓ 2a  
ACTIVITATS AGRÀRIES  
Article 27. Concepte  
Als efectes d'aquest pla, es consideren agràries les activitats relacionades directament amb l'explotació econòmica dels recursos vegetals cultivats, mitjançant l'ús de mitjans tècnics i instal·lacions que no comporten ni tinguen com a conseqüència la transformació del seu estat o característiques essencials.  
Article 28. Tipus de cultius i incompatibilitats  
1. Es considera compatible en l'àmbit del pla, el manteniment de les activitats agràries que es registren en el moment de l'aprovació d'aquest.  
2. Queden prohibides les rompudes de noves àrees per a aprofitament agrícola.  
3. A l'efecte previst en l'apartat anterior, no es consideren sotmesos a l'activitat agrícola els terrenys el cultiu dels quals haja sigut abandonat per un termini superior a 10 anys o que hagen adquirit signes inequívocs de la seua vocació forestal.  
Article 29. Productes fitosanitaris  
L'ús de productes fitosanitaris haurà d'ajustar-se a les normes i els plans sectorials que els siguen d'aplicació, d'acord amb els períodes, limitacions i condicions establits pels organismes competents. En tot cas, es prohibeix la utilització d'herbicides volàtils de qualsevol tipus.  
SECCIÓ 3a  
APROFITAMENT FORESTAL  
Article 30. Terrenys forestals  
1. Als efectes d'aquest pla, es consideren forests o terrenys forestals els així definits en l'article 2 de la Llei 3/1993, de 9 de desembre, de la Generalitat, forestal de la Comunitat Valenciana.  
2. Es promourà la declaració d'utilitat pública pel Consell, a l'efecte previst en la legislació forestal, els terrenys forestals de propietat pública inclosos en l'àmbit del pla que no tinguen encara aquesta consideració.  
3. Es promourà la firma de convenis, consorcis o qualsevol altra figura prevista per la legislació, entre l'administració forestal i l'Ajuntament de Castelló de la Plana per a la realització de labors de reforestació i regeneració, treballs i tractaments de prevenció i extinció de plagues i malalties i de prevenció d'incendis.  
Article 31. Repoblació forestal  
1. Sense perjudici del que disposa l'article 19 d'aquestes normes, la repoblació de terrenys forestals haurà d'ajustar-se a les normes i plans sectorials que hi siguen d'aplicació.  
2. Les repoblacions es realitzaran a fi de mantenir i millorar la coberta vegetal amb independència de l'aprofitament econòmic que puga derivar-se subsidiàriament de les labors de manteniment.  
Article 32. Aprofitaments forestals  
1. Es consideren a l'efecte d'aquest pla com a aprofitaments forestals les fustes, productes de tria, llenyes, corfes, pastos, fruits, llavors, plantes aromàtiques, medicinals i condimentaries, bolets i la resta de productes que es generen en els terrenys forestals. Aquests aprofitaments requeriran d'autorització de la conselleria competent en matèria de medi ambient sense prejudici del que disposa l'article 18 d'aquestes normes.  
2. Els aprofitaments forestals en l'àmbit del paratge hauran d'ajustar-se al que disposen les normes i els plans sectorials que se li apliquen.  
3. Es prohibeix, amb caràcter general, la transformació a usos agrícoles dels terrenys forestals.  
4. D'acord amb el que disposa l'article 82 del Reglament de la Llei forestal de la Comunitat Valenciana, l'extracció de productes forestals es realitzarà exclusivament a través de vies prèviament autoritzades per l'administració forestal.  
5. Les restes de tales, podes o qualsevol altre tractament silvícola que comporte l'extracció o eliminació de matèria vegetal que puga incrementar el risc d'incendi o de transmissió de plagues o malalties, hauran de ser eliminades pel propietari o concessionari en el termini no superior a 30 dies després d'aquestes.  
Article 33. Incendis forestals  
1. En general i en matèria d'incendis forestals, aquest pla està subjecte a allò que determina la legislació sectorial específica en matèria d'incendis forestals.  
2. En particular, s'hauran d'establir les mesures necessàries per al manteniment de les infraestructures de prevenció i extinció d'incendis.  
3. Es fomentarà l'elaboració d'un pla de prevenció i extinció d'incendis per a la correcta protecció del paratge a aquest efecte.  
SECCIÓ 4a  
ACTIVITAT CINEGÈTICA  
Article 34. Règim general de l'activitat cinegètica  
1. Es prohibeix la caça en l'àmbit del paratge natural municipal, excepte autorització expressa de la conselleria competent en matèria de medi ambient per raons excepcionals.  
2. Es promourà l'ampliació de la zona de reserva de fauna del Paratge Natural del Desert de les Palmes a la totalitat de l'àmbit del paratge natural municipal.  
SECCIÓ 5a  
ACTIVITAT INDUSTRIAL  
Article 35. Activitat industrial  
L'activitat industrial té la consideració d'ús incompatible amb els objectius de conservació dels recursos naturals del paratge natural municipal.  
SECCIÓ 6a  
ÚS PÚBLIC DEL PARATGE  
A) PLA D'ÚS PÚBLIC DEL PARATGE  
Article 36. Pla d'ús públic del paratge  
1. Es fomentarà l'elaboració d'un pla d'ús públic del paratge, que contindrà les determinacions necessàries per a l'ordenació i la gestió de les activitats lligades al gaudi ordenat i a l'ensenyament dels valors ambientals i culturals del paratge, efectuades tant per iniciativa pública com privada o mixta.  
2. El pla d'ús públic haurà de contenir l'ordenació i zonificació pormenoritzada a fi de regular les activitats de gaudi concentrat, esportives, i altres usos d'oci i recreatius i de pícnic perquè aquests siguen compatibles amb la conservació dels valors naturals i paisatgístics del paratge.  
3. En aquest sentit, les romeries i la resta de festes de caràcter religiós i popular que s'efectuen tradicionalment tindran la consideració d'activitats compatibles amb la protecció del paratge natural municipal sempre que no posen en perill la conservació dels seus valors tant naturals com culturals.  
4. El Pla d'ús públic haurà d'incloure actuacions de promoció i conscienciació social sobre els aspectes ambientals, com també el seu ús adequat i conservació, especialment durant la celebració de romeries i festes de caràcter religiós i popular.  
5. El pla l'aprovarà l'Ajuntament amb informe vinculant de la conselleria competent en matèria de medi ambient.  
B) ALLOTJAMENT TURÍSTIC I ALTRES ACTIVITATS HOSTALERES I RECREATIVES VINCULADES A CONSTRUCCIONS  
Article 37. Campaments de turisme o càmpings  
Es prohibeixen els càmpings i campaments públics i privats, en tot l'àmbit del paratge.  
Article 38. Instal·lacions i adequacions  
Sense perjudici del que disposa l'article 27 de la Llei 10/2004, de 9 de desembre, de la Generalitat, del sòl no urbanitzable, les activitats i instal·lacions turístiques, recreatives, esportives, d'oci i esplai queden subjectes, amb caràcter general i conforme a les prohibicions i cauteles assenyalades en les normes particulars d'aquest pla, a les determinacions següents:  
. Es prohibeix la construcció d'instal·lacions esportives en l'àmbit del paratge.  
. Les instal·lacions o edificacions es recolzaran preferentment sobre construccions preexistents, evitant en la mesura que es puga les edificacions de nova planta, amb l'excepció de les instal·lacions o edificacions de caràcter recreatiu i cultural, sempre que s'adapten als requisits establits en aquest pla o es tracte d'instal·lacions portàtils o desmuntables.  
. La reconversió no podrà comportar un augment de l'altura de l'edificació i haurà de resoldre adequadament la depuració dels abocaments.  
C) ACTIVITATS RECREATIVES NO VINCULADES A CONSTRUCCIONS  
Article 39. Gaudi concentrat  
1. El gaudi concentrat es defineix com aquell que s'efectua en un espai habilitat per a activitats recreatives, dotat amb equipaments d'escassa entitat com ara taules, bancs i papereres.  
2. Aquesta activitat s'haurà d'exercir, exclusivament, en les zones habilitades específicament per a aquest fi i sempre que no produïsca minva dels valors naturals i paisatgístics del paratge.  
Article 40. Circulació motoritzada al paratge  
1. Amb caràcter general, es prohibeix la circulació d'automòbils, motocicletes i bicicletes fora de les carreteres i els camins actualment existents autoritzats per a aquest fi en l'àmbit del paratge. Això no obstant, la conselleria competent en matèria de medi ambient podrà establir restriccions al trànsit de vehicles i persones en aquelles àrees que per la seua especial fragilitat així ho requerisquen.  
2. S'exceptuen de l'autorització anterior els:  
. Vehicles autoritzats per l'Ajuntament.  
. Vehicles de les administracions públiques que circulen com a conseqüència de necessitats del servei o de la realització d'activitats de manteniment de les infraestructures, serveis públics, etc.  
. Vehicles que realitzen serveis de rescat, emergència o qualsevol altre de naturalesa pública.  
. Vehicles de les forces i cossos de seguretat de l'Estat.  
Article 41. Acampada lliure  
Es prohibeix l'acampada lliure en l'àmbit del paratge.  
Article 42. Activitats esportives organitzades  
1. Qualsevol activitat esportiva organitzada per entitats públiques o privades fora dels espais habilitats per a aquest fi en l'àmbit del paratge requerirà autorització prèvia de l'Ajuntament.  
2. S'hi permet la realització d'esports pels particulars que no requerisquen la utilització d'elements sorollosos o puguen causar danys a la fauna i flora presents en la zona.  
3. Es prohibeix, amb caràcter general, la pràctica d'activitats motoritzades amb fins esportius o lúdics, com ara motocros, trial, quad i semblants.  
4. Aquestes activitats es portaran a terme sempre que no produïsquen cap minva dels valors naturals i paisatgístics del paratge.  
SECCIÓ 7a  
ACTIVITATS D'URBANITZACIÓ I EDIFICACIÓ  
Article 43. Urbanisme  
1. L'àmbit del PE, a l'efecte urbanístic, manté la classificació actual, d'acord amb el vigent Pla general d'ordenació urbana, de 29 de febrer del 2000, com a sòl no urbanitzable protegit AR-2.  
2. La classificació de nou sòl urbanitzable o urbà en l'àmbit del pla especial no podrà realitzar-se dins de l'àmbit del paratge.  
Article 44. Edificació  
1. Sense perjudici del que estableix la Llei 10/2004, de 9 de desembre, de la Generalitat, del sòl no urbanitzable, es prohibeix la construcció d'edificacions de nova planta, amb les excepcions següents: les edificacions que puguen preveure's com a equipament públic, i edificacions destinades a serveis públics relacionats amb la gestió del paratge o amb les activitats de gestió dels recursos ambientals, com també instal·lacions de caràcter recreatiu i cultural, o es tracte d'instal·lacions portàtils o desmuntables.  
Els paràmetres urbanístics aplicables a les edificacions de nova planta seran:  
. Edificabilitat: 0,1 m³/m² equivalent a 0,035 m²sostre/m²sòl.  
. Ocupació màxima de: 2% superficie.  
. Altura màxima: 2 plantes (7 m).  
. Disseny i composició: hi seran d'aplicació els criteris disposats en aquest precepte per a la rehabilitació o reconstrucció d'edificacions existents.  
La situació dels equipamients públics haurà d'evitar en allò que siga possible la creació de nous recorreguts i no haurà de perjudicar els elements paisatgístics protegibles.  
2. Amb caràcter general, es permet en tot l'àmbit del paratge la rehabilitació o reconstrucció d'edificacions preexistents, per a la qual cosa s'hauran de respectar en el seu disseny i composició les característiques arquitectòniques tradicionals, posant especial atenció a harmonitzar els sistemes de coberta, cornisa, posició de forjats, ritmes, dimensions de buits i massissos, composició, materials, color extern i detalls constructius. A fi de garantir la deguda adaptació paisatgística d'aquestes edificacions al seu entorn, podrà exigir-se l'aportació de les anàlisis d'impacte sobre el medi en què es localitzen, incloent la utilització de documents gràfics.  
3. Les obres que es duguen a terme en construccions o edificacions catalogades s'hauran d'ajustar al que estableix el planejament general.  
SECCIÓ 8a  
INFRAESTRUCTURES  
Article 45. Normes generals sobre les obres d'infraestructures  
1. Queda prohibida l'obertura de nous camins, pistes forestals o carreteres en l'àmbit del paratge natural municipal, excepte en aquells casos considerats per la conselleria competent en matèria de medi ambient com estrictament necessaris per a la prevenció i extinció d'incendis forestals.  
2. Les obres destinades a la conservació i millora de carreteres, camins o pistes forestals adoptaran les mesures oportunes per a restituir i minimitzar l'impacte que es puga originar sobre la coberta vegetal i l'estabilitat dels talussos. Aquestes obres se sotmetran a estimació d'impacte ambiental, d'acord amb l'article 46 d'aquesta normativa.  
3. Les noves línies elèctriques que necessàriament hagen de traçar-se en el paratge natural municipal ho faran preferentment de forma subterrània, recolzades en el traçat de les carreteres i camins existents, i queden sotmeses, com a mínim, al procediment d'estimació d'impacte ambiental, d'acord amb l'article 46 d'aquesta normativa.  
4. Queden prohibides les obres d'infraestructures de telecomunicacions excepte les relacionades amb la guarderia i gestió del paratge i aquelles d'utilitat pública, que s'hauran de sotmetre, igualment, a estimació d'impacte ambiental.  
5. La realització d'obres per a la instal·lació, manteniment o remodelació d'infraestructures de qualsevol tipus, haurà d'atenir-se, a més, de a les disposicions de les normatives sectorials aplicables, als següents requisits genèrics:  
. Els traçats i emplaçaments hauran de realitzar-se tenint en compte les condicions ecològiques i paisatgístiques del territori, a fi d'evitar la creació d'obstacles a la lliure circulació de les aigües o farciments d'aquestes, degradació de la vegetació natural o impactes paisatgístics.  
. Durant la realització de les obres hauran de prendre's les precaucions necessàries per a evitar la destrucció de la coberta vegetal, i a l'acabament de les obres s'hauran de restaurar el terreny i la coberta vegetal. Així mateix, s'evitarà la realització d'obres en aquells períodes en què puguen comportar alteracions i riscos per a la fauna.  
. Les autoritzacions i la resta de requisits que específicament s'assenyalen per a la realització d'infraestructures haurà d'obtenir-se, en tot cas, amb caràcter previ a l'atorgament de llicència urbanística.  
Article 46. Estudi d'impacte ambiental  
A més dels supòsits previstos en la legislació d'impacte ambiental i en l'article 162 del Reglament de la Llei forestal de la Comunitat Valenciana, queden sotmesos al procediment d'estimació d'impacte ambiental, d'acord amb el Decret 162/1990, de 15 d'octubre, del Consell, pel qual es va aprovar el Reglament per a l'execució de la Llei 2/1989, de 3 de març, d'impacte ambiental, les carreteres, els camins i les pistes forestals o les seues ampliacions, quan no estiguen sotmeses al procediment d'avaluació d'impacte ambiental, incloent, així mateix, les necessàries per a la defensa contra incendis forestals.  
SECCIÓ 9a  
ACTIVITATS D'INVESTIGACIÓ  
Article 47. Promoció de les activitats d'investigació  
1. Amb independència del potencial ús públic del paratge com a recurs utilitzable en la investigació bàsica sobre el medi físic, el territori i l'ambient socioeconòmic i cultural, a disposició en forma ordenada dels investigadors i les entitats i organismes especialitzats, l'Ajuntament en col·laboració amb la conselleria competent en matèria de medi ambient, per a una millor gestió i administració de l'espai protegit, promourà la realització d'activitats d'investigació aplicada en matèria de coneixement i gestió dels recursos ambientals i culturals.  
2. Aquestes activitats podran realitzar-se, atenent a les seues característiques i als seus requeriments en mitjans humans i materials, amb mitjans propis de les administracions públiques competents o mitjançant les oportunes col·laboracions amb entitats i organismes científics, tècnics o acadèmics. A aquest respecte, se signaran amb els oportuns organismes i entitats científiques i acadèmiques, els convenis o acords de col·laboració necessaris.  
3. Les matèries prioritàries d'investigació aplicada en l'àmbit del paratge són les següents, en llista oberta que podrà adaptar-se a les necessitats de la gestió de l'espai protegit:  
a) Investigació bàsica sobre les espècies de flora i fauna autòctona.  
b) Desenvolupament de programes de conservació, recuperació i gestió d'espècies de flora i fauna considerats d'interés especial pel seu caràcter endèmic, rar o amenaçat, com també sobre les condicions per a la recuperació o millora dels seus hàbitats.  
c) Investigació etnogràfica i etnològica sobre el medi humà tradicional al paratge.  
d) Investigació sobre mètodes d'administració i gestió dels recursos naturals des de distintes perspectives: jurídica, administrativa, econòmica.  
e) Mètodes de gestió de l'ús públic del paratge, des dels punts de vista tècnic, sociològic, econòmic i empresarial.  
4. L'Ajuntament haurà de facilitar el coneixement i promoure la divulgació dels treballs d'investigació realitzats en l'àmbit del paratge.  
Article 48. Autoritzacions  
Sense perjudici del règim general d'autoritzacions que figura en les disposicions generals d'aquesta normativa, s'estableix el següent règim específic per a la realització, per persones o entitats alienes a l'Ajuntament o a la conselleria competent en matèria de medi ambient d'activitats o projectes d'investigació que tinguen com a objecte els recursos ambientals i culturals del paratge:  
a) Les actuacions que afecten directament o indirectament la flora, fauna o els hàbitats protegits, requeriran l'autorització prèvia de l'Ajuntament. Amb aquesta finalitat, la persona o entitat que haja de realitzar l'activitat investigadora acompanyarà a la sol·licitud una memòria del projecte d'investigació que s'ha de desenvolupar.  
b) Les autoritzacions podran contenir condicions o restriccions per a l'execució del projecte. Cap la seua revocació si les investigacions s'aparten del que estableix la memòria del projecte presentat, o si les labors d'investigació s'han dut a terme vulnerant les directrius establides per l'autorització.  
c) Una vegada realitzat l'estudi científic autoritzat, la persona o entitat autoritzada haurà de presentar informe l'Ajuntament sobre els resultats, com també sobre qualsevol altra dada que puga ser interessant des del punt de vista científic o de gestió de l'espai natural. En supòsit que els treballs d'investigació autoritzats siguen publicats, el director del projecte haurà d'aportar un exemplar de la publicació.  
d) Les autoritzacions atorgades per a anellament científic d'aus no exclouen de la necessitat que l'anellador obtinga els permisos corresponents de l'Ajuntament.  
e) Els promotors de projectes d'investigació sobre els valors naturals i culturals del paratge que, pel fet de no afectar directament la flora, la fauna o els hàbitats protegits, no requereixen autorització prèvia, hauran, això no obstant, de comunicar al Consell de Participació o a l'Ajuntament l'existència del projecte, i hauran de facilitar a aquest l'accés als resultats de les investigacions amb destinació al fons documental del paratge.  
TÍTOL III  
NORMES PARTICULARS  
CAPÍTOL I  
CONCEPTE I ASPECTES GENERALS  
Article 49. Concepte  
1. Als efectes de particularitzar les normes protectores establides mitjançant aquest PE, s'ha distingit la totalitat de l'àmbit del paratge com a àrea de protecció paisatgística i cultural, per a definir els tractaments específics més ajustats a les seues necessitats de protecció, conservació i millora.  
2. Les determinacions inherents a aquesta categoria de protecció constitueixen la referència normativa bàsica a l'hora d'establir els usos i activitats permeses i prohibides per aquest PE.  
Article 50. Interpretació  
1. En tot allò no regulat en aquestes normes particulars s'aplicaran les disposicions contingudes en les normes generals de regulació d'usos i activitats.  
2. En la interpretació de la normativa prevaldran les normes particulars sobre les generals.  
CAPÍTOL II  
ÀREA DE PROTECCIÓ PAISATGÍSTICA I CULTURAL  
Article 51. Caracterització  
1. Queda inclosa en aquesta categoria la zona de la forest de l'Ermitori de la Magdalena com un espai que constitueix una unitat de paisatge formada per l'elevació del turó recobert de pineda i envoltat de cultius agrícoles de regadiu.  
2. En aquesta àrea es troben valors culturals com el bé d'interés cultural (BIC) del conjunt del Castell Vell i l'Ermitori de la Magdalena, com també el jaciment de La Magdalena.  
3. Es tracta d'una zona d'important interés historicocultural i paisatgístic que motiva la seua protecció i, encara que conté formacions naturals, s'observa una gran influència de l'acció antròpica.  
4. En aquest espai s'efectuen tradicionalment les romeries i la resta de festes religioses i populars.  
Article 52. Localització  
Es recull dins d'aquesta categoria la totalitat de l'àmbit del paratge.  
Article 53. Usos permesos   
1. Els establits en el vigent Pla general d'ordenació urbana per a aquest tipus de sòl, com també per als edificis d'interés del terme municipal.  
2. Queden específicament permesos els usos següents:  
a) Amb caràcter general, aquelles actuacions tendents a la millora i conservació de les esmentades edificacions.  
b) L'accés lliure per les carreteres, pistes i camins autoritzats.  
c) Labors de millora i conservació de la coberta vegetal.  
d) Repoblacions forestals segons el que estableix les normes generals de regulació d'usos i activitats d'aquesta normativa.  
e) Les infraestructures de qualsevol tipus que ineludiblement hagen d'establir-se en raó de la seua utilitat i interés públic.  
f) Els usos que es desenvolupen, a l'entrada en vigor d'aquest PE, en edificacions existents.  
g) Les activitats d'oci i recreatives i culturals que defineixen l'ús específic de l'àrea, les dotacions, infraestructures i serveis per al control i manteniment del medi.  
h) Àrees de pícnic.  
i) Elements de mobiliari urbà com ara bancs, taules i papereres, com també indicadors de caràcter institucional relacionats amb l'ús públic del paratge i la gestió de l'àmbit territorial objecte del PE.  
Article 54. Usos prohibits  
1. Es consideren usos prohibits, amb caràcter general, tots els que comporten la degradació ambiental o paisatgística d'aquest espai o dificulten el desenvolupament dels usos permesos. En especial, es prohibeixen tots aquells usos i actuacions que no es troben directament vinculats a la millora i conservació dels valors naturals de la zona o a l'exercici d'activitats científiques, naturalístiques i culturals.  
2. Queden especialment prohibits:  
a) La construcció o instal·lació d'obres relacionades amb l'explotació de recursos vius.  
b) La instal·lació de suports de publicitat o altres elements anàlegs, excepte aquells indicadors d'activitats, establiments i llocs que es consideren necessaris per a la correcta gestió del paratge, com també l'ús públic d'aquest. En tot cas, caldrà ajustar-se a les normes que s'establisquen de disseny i instal·lació.  
c) La construcció d'edificacions que no complisquen els condicionants establits pel planejament general i aquestes normes.  
d) L'activitat cinegètica.  
e) Construccions i instal·lacions industrials i residencials de qualsevol tipus.  
f) L'abocament de residus sòlids o líquids de qualsevol tipus que puguen contribuir a deteriorar la qualitat de les aigües, el sòl o paisatge.  
TÍTOL IV  
NORMES PER A LA GESTIÓ DEL PARATGE NATURAL  
Article 55. Règim general  
1. L'administració i la gestió del paratge natural municipal correspon a l'Ajuntament de Castelló de la Plana, sense perjudici de les actuacions de la conselleria competent en matèria de medi ambient com a òrgan gestor del Paratge Natural del Desert de les Palmes.  
2. La conselleria competent en matèria de medi ambient podrà prestar a l'Ajuntament l'assistència tècnica necessària i assessorament per a la gestió del paratge natural municipal.  
3. El règim de gestió del paratge atendrà al marc establit, amb caràcter genèric, per als paratges naturals municipals per la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, com també a les determinacions específiques que estableix en la matèria el Decret 161/2004, de 3 de setembre, del Consell, de regulació dels paratges naturals municipals.  
4. La gestió del paratge, pel que fa al funcionament d'instal·lacions, equipaments i serveis, podrà delegar-se d'acord amb el que preveu la Llei 11/1994, de 27 de desembre, de la Generalitat, d'espais naturals protegits de la Comunitat Valenciana. Aquesta gestió també podrà encomanar-se a altres entitats de dret públic o concertar-se amb institucions o entitats de naturalesa privada.  
5. L'Ajuntament podrà promoure, per a assegurar la participació efectiva en la gestió del paratge dels agents socials i econòmics implicats en el paratge i d'altres administracions públiques, la constitució d'una entitat mixta amb participació de les administracions autonòmiques i local i del sector privat, tal com una fundació, un consorci o un altre tipus de figura prevista en la legislació vigent.  
Article 56. Consell de Participació del Paratge Natural Municipal  
Com a òrgan col·legiat de caràcter consultiu, amb la finalitat de col·laborar en la gestió i canalitzar la participació dels propietaris i interessos socials i econòmics afectats hi ha el Consell de Participació del Paratge Natural Municipal Ermitori de la Magdalena, segons el que estableix l'Acord de declaració del paratge.  
TÍTOL V  
MECANISME DE FINANÇAMENT  
Article 57. Règim general  
1. El finançament del paratge natural municipal anirà a càrrec de l'Ajuntament de Castelló de la Plana.  
2. L'Ajuntament de Castelló de la Plana habilitarà en els seus pressupostos els crèdits necessaris per a la correcta gestió del paratge natural municipal.  
3. La Conselleria de Territori i Habitatge podrà participar en el finançament del paratge natural municipal, d'acord amb l'article 10 del Decret 161/2004, de 3 de setembre, del Consell, de regulació dels paratges naturals municipals, sense perjudici dels mitjans econòmics que poden aportar altres entitats públiques o privades que puguen tenir interés a coadjuvar al manteniment del paratge natural municipal.  
TÍTOL VI  
RÈGIM SANCIONADOR  
Article 58. Règim sancionador  
1. La inobservança o infracció de la normativa aplicable al paratge natural municipal serà sancionada, de conformitat amb la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, sense perjudici de l'exigible en via penal, civil o de qualsevol altre ordre en què puga incórrer.  
2. Els infractors estaran obligats, en tot cas, a reparar els danys causats i a restituir els llocs i elements alterats a la seua situació inicial.